efsyn.gr

Σε εκβιασμό κατά της Ε.Ε. προχώρησε σήμερα ο Τούρκος πρόεδρος κατά τη διάρκεια ομιλίας σε βουλευτές του κυβερνώντος κόμματος AKP χρησιμοποιώντας ξανά τους πρόσφυγες και διαμηνύοντας ότι θα αφήσει τα σύνορα με την Ευρώπη ανοιχτά.

Ο Ταγίπ Ερντογάν προειδοποίησε ότι η χώρα του «δεν μπορεί να αντιμετωπίσει» ένα νέο κύμα προσφύγων από τη Συρία και επέκρινε την Ένωση ότι δεν τήρησε τις δεσμεύσεις και δεν βοήθησε επαρκώς την Άγκυρα να αντιμετωπίσει το μεταναστευτικό βάρος.

«Τι τους είπαμε πριν από μήνες; Εάν συνεχιστεί αυτή η κατάσταση, θα πρέπει να ανοίξουμε τις πόρτες. Δεν τους άρεσε, δεν μας πίστεψαν και τι κάναμε εμείς χθες; Ανοίξαμε τις πόρτες. Μέχρι σήμερα το πρωί υπάρχουν περίπου 18.000 που πέρασαν, αλλά υποθέτω ότι σήμερα μπορεί να φτάσουν τις 25.000 έως 30.000. Δεν πρόκειται να κλείσουμε αυτές τις πόρτες στο μέλλον» είπε.

«Μας υποσχεθήκατε βοήθεια, αλλά δεν κάνετε τίποτα, οπότε ανοίξαμε χθες τα σύνορά μας», πρόσθεσε ο πρόεδρος της Τουρκίας απευθυνόμενος στους Ευρωπαίους και κατηγόρησε ονομαστικά την Γερμανίδα καγκελάριο ότι δεν κράτησε την υπόσχεση της για επιπλέον χρηματοδότηση για τους πρόσφυγες στην Ιντλίμπ.

«Στόχος δεν είναι η Συρία, αλλά η Τουρκία»

Επίσης, επανήλθε στη σύγκρουσή του με τη Ρωσία, συμμάχου της Δαμασκού, στο Συριακό, μετά τους προχθεσινούς αεροπορικούς βομβαρδισμούς στην Ιντλίμπ με θύματα δεκάδες Τούρκους στρατιώτες, τους οποίους η Άγκυρα απέδωσε στις συριακές δυνάμεις, απαντώντας με επιθέσεις κατά θέσεων των δυνάμεων του Ασαντ, ενώ η Μόσχα αρνήθηκε ότι ενεπλάκη.

«Είπα στον Πούτιν: "Τι κάνετε εκεί κάτω; Εάν θέλετε να εγκαταστήσετε μία βάση, κάντε το, αλλά φύγετε από τον δρόμο μας. Αφήστε μας πρόσωπο με πρόσωπο με το [σ.σ.συριακό] καθεστώς"». δήλωσε ο Τούρκος πρόεδρος.

Και υποστήριξε ότι ο πραγματικός στόχος δεν είναι η Συρία, αλλά η Τουρκία για να προσθέσει ότι κάποιοι θέλουν περιοχής της πρώτης για να στρέψουν τα όπλα κατά της Τουρκίας, χωρίς να προσδιορίσει ποιοι.

Πάντως, διαμήνυσε ότι οι συριακές δυνάμεις «θα πληρώσουν το τίμημα» των επιθέσεών τους εναντίον του τουρκικού στρατού και επανέλαβε τη θέση του για τη διασφάλιση της ζώνης ασφαλείας 30 χλμ. στα σύνορα με τη Συρία. «Δεν πήγαμε εκεί ως καλεσμένη του Άσαντ, πήγαμε ως καλεσμένοι του συριακού λαού. Δεν σκοπεύουμε να φύγουμε, χωρίς να πούμε στο συριακό λαό, ότι τα καταφέραμε» ανέφερε.

Σύμφωνα με τον Ερντογάν, ο αριθμός των νεκρών Τούρκων έφτασε τους 36. «Ας μην ξεχνάμε ότι από τις πρώτες επιθέσεις του PKK το 1984 έχουμε χάσει περίπου 7.500 ένστολους και 6.800 αμάχους στη χώρα μας. Σήμερα μόνο ο αριθμός των εκπαιδευμένων και εξοπλισμένων τρομοκρατών στην Συρία κυμαίνεται από 40.000 έως 60.000.

»Όλοι πρέπει να δουν, να αναγνωρίσουν και να αποδεχτούν ότι ο αγώνας στη Συρία αφορά το μέλλον όλων μας, θα δείξουμε την αποφασιστικότητά μας απέναντι το καθεστώς και σε αυτούς που το υποστηρίζουν» τόνισε.

«Αποκλιμάκωση της έντασης» επιθυμούν Άγκυρα και Μόσχα

Στο μεταξύ εκπρόσωποι της Μόσχας και της Άγκυρας εξέφρασαν σήμερα την επιθυμία για «αποκλιμάκωση της έντασης», σύμφωνα με το ρωσικό υπουργείο Εξωτερικών.

Στη διάρκεια συναντήσεων υψηλόβαθμων αξιωματούχων των χωρών τις τελευταίες ημέρες, «και οι δύο πλευρές επανέλαβαν ότι στόχος είναι η μείωση των εντάσεων επί του πεδίου, παράλληλα με τη συνέχιση του αγώνα κατά των τρομοκρατών που έχουν αναγνωριστεί ως τέτοιοι από το Συμβούλιο Ασφαλείας του ΟΗΕ».

Όπως προκύπτει από την ανακοίνωση, προς το παρόν εξετάζουν «συγκεκριμένα βήματα» για να πετύχουν «βιώσιμη σταθερότητα στη ζώνη αποκλιμάκωσης στην Ιντλίμπ στη βάση πλήρους εφαρμογής του μνημονίου της 4η Μάη του 2017 και της 17ης Σεπτεμβρίου του 2018». Τέλος, οι δύο πλευρές δεσμεύτηκαν για την προστασία του άμαχου πληθυσμού εντός και εκτός της ζώνης και της προμήθειας έκτακτης ανθρωπιστικής βοήθειας σε όσους την έχουν ανάγκη.